**E L Ő T E R J E S Z T É S**

**Szombathely Megyei Jogú Város Közgyűlésének 2022. október 27-i ülésére**

**Javaslat a helyi adókról szóló 38/2011. (XII.19.) önkormányzati rendelet módosítására**

A helyhatóságok alapvető feladata – a közhatalom helyi közügyekben való gyakorlása mellett – a helyi közszolgáltatások biztosítása. E feladatnak a helyi sajátosságokhoz és igényekhez igazítható ellátása – melynek során nélkülözhetetlen a helyi közösségek kezdeményezőkészsége, áldozatvállalása is – elengedhetetlenné teszi az önkormányzatok önálló gazdálkodása feltételeinek megteremtését. A gazdasági önállósulás egyik eszköze a helyi adók rendszere. Ez a települési önkormányzat számára lehetőséget teremt a helyi szuverén adóztatási jog gyakorlására, s ezzel együtt a helyi adópolitika kialakítására. A feladatellátást részben az állami hozzájárulások, támogatások, valamint a saját bevételek biztosítják. A helyi adóztatás kiemelkedő jelentőségű, szerepe egyre inkább megnövekedett, hiszen a saját bevételeken belül az önkormányzat által beszedett adóbevételek meghatározó nagyságot képviselnek.

A helyi adókról szóló 1990. évi C. törvény (továbbiakban: Htv.) felhatalmazása alapján a törvényi keretek között a helyi önkormányzatok döntenek a helyi adó bevezetéséről, az alkalmazott adómértékekről, kedvezményekről, mentességekről. Szombathely Megyei Jogú Város Közgyűlése a helyi adókról szóló 38/2011. (XII.19.) önkormányzati rendeletével (továbbiakban: Ör.) helyi iparűzési adót, építményadót és idegenforgalmi adót vezetett be.

A Közgyűlés a 2022. évi költségvetési rendelet tárgyalásakor megismerte a 2023. évi költségvetési helyzetről készített tájékoztatót, amelyben bemutatásra került, hogy minden lehetséges forrást a 2023. évi költségvetés egyensúlyának megteremtéséhez fel kell kutatni. Tekintettel arra, hogy Szombathely Megyei Jogú Város Önkormányzata - ellentétben számos településsel – 2021. évben egyáltalán nem részesült a működését segítő kormányzati kompenzációban, Önkormányzatunknak kényszerű ingatlan értékesítésekből befolyt bevételekkel valamint fegyelmezett gazdálkodással kellett megteremteni a 2022. január 1. napjától vállalt új kötelezettségek (közösségi közlekedés, parkfenntartás) költségvetési forrását, cca. 1,8 Mrd Ft nagyságrendben. Mivel eme feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek, így 2023. vonatkozásában is. A Közgyűlés ezen tény tudomásulvételéről a 61/2022.(II.24.) Kgy.sz. határozatában döntött.

Mindezekre tekintettel szükségessé vált a helyi adók felülvizsgálata. Méltányos és igazságos helyi adórendszer kialakításával elengedhetetlen, hogy a nagyobb adóerővel rendelkező adózók nagyobb adófizetéssel járuljanak hozzá a közterhekhez.

Fentiek alapján a 2015. évtől változatlan építményadó mértékek vonatkozásában a rendelettervezetben az alábbi módosításokat javaslom.

A **jelenleg hatályban lévő építményadó szabályozás** szerint Szombathely illetékességi területén adóköteles a lakás és nem lakás céljára szolgáló épület, épületrész.

## **„Az adó mértéke**

**3. §**

(1) Az adó éves mértéke kereskedelmi egység esetén

a) 1-500 m2 adóalap esetén 1000 Ft/m2

b) 501-1000 m2 adóalap esetén 500000 Ft és az 500 m2 feletti rész után 1200 Ft/m2

c) 1001 m2 adóalaptól 1100000 Ft és az 1000 m2 feletti rész után 1500 Ft/m2.

(2) Az adó éves mértéke egyéb nem lakás céljára szolgáló épület esetén – kivéve a

gépjárműtárolót

a) 1-500 m2 adóalap esetén 800 Ft/m2

b) 501-1000 m2 adóalap esetén 400000 Ft és az 500 m2 feletti rész után 900 Ft/m2

c) 1001 m2 adóalaptól 850000 Ft és az 1000 m2 feletti rész után 1000 Ft/m2.

(3) Az adó éves mértéke gépjárműtároló esetén 200 Ft/m2.

(4) Az adó éves mértéke tanműhely esetén 0 Ft/m2.

(5) Az adó éves mértéke lakás esetén 0 Ft/m2

(6) Az adó éves mértéke új építésű építmény esetén a használatbavételi, illetve a fennmaradási engedély jogerőre emelkedését, a használatba vétel tudomásulvételét, ennek hiányában a tényleges használatba vételt követő első adóévben 0 Ft/m2.

(7) Azon építmények esetében, amelyeknél az építési tevékenység nem építési engedélyhez kötött, a tényleges használatnak megfelelő adómértéket kell megállapítani.

(8) Az építmény jogerős használatbavételi, fennmaradási engedélytől, illetve használatba vétel tudomásul vételétől eltérő használata esetén a tényleges használatnak megfelelő adómértéket kell megállapítani.”

Adómentes a magánszemély tulajdonában álló üzleti célt nem szolgáló gépjárműtároló alapterületének 100%-a; valamint a magánszemély tulajdonában álló egyéb nem lakás céljára használt gazdasági épület alapterületének 100%-a.

A **javaslat** értelmében 2023. január 1. napjától az építményadó sávok változatlanul hagyása mellett az adó mértéke 1000 m2 alapterület alatt változatlan maradna, az **1000 m2 alapterület feletti építmények esetén pedig az alábbiak szerint módosulna az adó mértéke**:

* Az adó éves mértéke kereskedelmi egység esetén

1001 m2 adóalaptól 1100000 Ft és az 1000 m2 feletti rész után 2000 Ft/m2.

* Az adó éves mértéke egyéb nem lakás céljára szolgáló épület esetén

1001 m2 adóalaptól 850000 Ft és az 1000 m2 feletti rész után 2000 Ft/m2.

További javaslatként megszüntetésre kerülne az új építésű építmények után az első adóévben alkalmazott 0 Ft/m2 adómérték. Ezen új építésű építmények esetén a Htv. előírása alapján a végleges használatbavételi illetve fennmaradási engedély kiadását követő évtől fennállna az építményadó fizetési kötelezettség.

A települési önkormányzatok a Htv. 6. § c) pontja értelmében az adó mértékét a törvényben meghatározott felső határokra (adómaximumokra) tekintettel határozhatják meg. A Pénzügyminisztérium által kiadott, az egyes tételes helyi adómértékek valorizációjáról szóló tájékoztató értelmében - a KSH által közzétett adatok alapján a fogyasztói árszínvonal-változás (infláció) figyelembevételével - 2021. január 1. napjától az építmények utáni adó felső határa 2018 Ft/m2. A rendeletmódosítás eredményeként a kereskedelmi egységek vonatkozásában az átlagos adómérték 1233 Ft/m2-ről 1400 Ft/m2-re emelkedne,ami az adómaximum 69 %-a, egyéb nem lakás céljára szolgáló épületek esetében pedig az átlagos adómérték 900 Ft/m2-ről 1233 Ft/m2-re emelkedne,ami az adómaximum 61 %-a.

A módosítás következtében a 2022. évben adóköteles 1674 db kereskedelmi egységből 67 db adótárgy esetében, 55 adóalanyt érintően, továbbá 1282 db egyéb nem lakás céljára szolgáló épületből 148 db adótárgy esetében, 91 adóalanyt érintően keletkezne adóemelkedés. Az építményadó újraszabályozása várhatóan 642 millió forint adótöbbletet eredményezne 2023. évben.

A javaslat nem érinti a magánszemélyek tulajdonában lévő lakás és egyéb nem lakás célú építmények (gépjárműtárolók, gazdasági épületek) utáni adófizetési kötelezettség bevezetését. Az 1000 m2 alattiépítmények után fizetendő építményadó összege szintén változatlan maradna segítve ezzel a kisebb vállalkozásokat, hogy anyagi terheik ne súlyosbodjanak.

A helyi iparűzési adó vonatkozásában **az önkormányzat továbbra is biztosítaná a 2,5 millió forint vállalkozási szintű adóalap alatti társas és egyéni vállalkozások részére a teljes adómentességet**. A 25 megyei jogú város viszonylatában Szombathelyen kívül mindössze 3 város biztosít teljes adómentességet ezen vállalkozások részére. A 2021. évi helyi iparűzési adóbevallási adatok alapján a Szombathelyen tevékenységet végző vállalkozások 65%-a mentesül az iparűzési adó fizetése alól. Ez az adóelőny jelentős kedvezmény szintén a kis- és középvállalkozások részére.

A Htv. 7.§ g) pontja értelmében az önkormányzat az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

A javaslat eleget tesz a fenti adómegállapítási követelményeknek, korlátozásoknak. Az adó mértékét differenciáltan, építmény fajtánként határozza meg, továbbá figyelemmel van az önkormányzat gazdálkodására és az adóalanyok teherbíró képességére.

Építményadó tekintetében az adóalanyiság és az adókötelezettség megállapítása a naptári év első napján fennálló állapothoz kötődik. Az önkormányzati adóhatóság adóévre állapít meg az adózók részére adókötelezettséget. A Htv. 6. § a) bekezdése szerint az önkormányzat adómegállapítási joga arra terjed ki, hogy a Htv.-ben meghatározott adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit.

A Magyarország gazdasági stabilitásáról szóló 2011. évi CXCIV. törvény (továbbiakban: Stabilitási tv.) 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A rendelettervezetben megfogalmazott adómérték módosítás az érintett adóalanyok esetében adókötelezettség emelkedést eredményez, ezért a Htv. és a Stabilitási tv. fenti előírásaira figyelemmel a 2023. január 1. nappal hatályba lépő rendeletet legkésőbb 2022. december 1. napjáig kell kihirdetni.

A Htv. 51/P. §-a 2022. évben végződő adóévre fogalmazott meg helyi adó mérték emelésére vonatkozó tilalmat. A jelenleg hatályban lévő jogszabályi előírások a 2023. adóév tekintetében nem rögzítenek az önkormányzatok részére adószabályozási moratóriumot.

A gazdasági kamarákról szóló 1999. évi CXXI. törvény 37. § (4) bekezdése alapján a rendeleti javaslatról a Vas Megyei Kereskedelmi és Iparkamara véleményét szükséges kikérni. Ennek kézhezvételét követően kerülhet sor a döntés meghozatalára. A Kamara véleményéről az ülésen tájékoztatom a Tisztelt Közgyűlést.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a hatásvizsgálati lap és indokolás.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni szíveskedjék.

**Szombathely, 2022. október „ .”**

**/: Dr. Nemény András :/**